Jafnaðarkonur kyrja Áfram stelpur – á Mörkinni í kvöld Í kvöld klukkan 21 ætla jafnaðarkonur í NV kjördæmi , í nafni Samfylkingarinnar , að gera sér glaðan dag og hittast á Café Mörk á Akranesi . Meðal gesta verður Ingibjörg Sólrún Gísladóttir , formaður flokksins , frambjóðendur í NV kjördæmi og fleiri . Í fréttatilkynningu frá konunum kemur fram að þetta verði með öllu óformleg samkoma og til þess eins ætluð að vera vettvangur fyrir þær konur sem hafa áhuga á jafnaðarhugsjóninni að hittast og stilla saman strengi sína . “ Þarna getum við spjallað og kynnst nýjum samherjum og sótt okkur kraft fyrir baráttuna framundan . Fyrst og fremst ætlum við auðvitað að skemmta okkur - og við hvetjum allar þær konur sem eiga viðeigandi kvennamúsík að taka hana með . Hvur veit nema við fáum að blasta " Áfram stelpur ... " á Mörkinni í krafti fjöldans , ” segir m.a. í fréttatilkynningu frá jafnaðarkonum í NV kjördæmi .